Vitis vinifera

A **vit** u **vite** () ye una especie de planta d'a división *[[Magnoliophyta]]*, d'a clase *[[Magnoliopsida]]*, de l'orden *[[Vitales]]* y d'a familia *[[Vitaceae]]*. Ye una planta trepadora y de port por un regular arbustivo. Ye orichinaria d'o Proximo Orient y d'o Caucas y se cautiva en muitos países con climas temperaus u temperaus-calidos p'aproveitar o suyo fruito (a uga), con o que se fa o vin.

## Fitonimia
A vinya se cautiva dende muit antigo en a Peninsula Iberica, fendo part de l'agricultura mediterrania. Por o enradigada que ye a tradición d'o suyo cautivo en o cuadrant nord-este d'a peninsula, a terminolochía asociada a esta planta en latín pasó a las luengas romances peninsulars como l'aragonés. Esta terminolochía ye relativament bien conoixida por haber estau documentada en l'ALEANR.

A denominación de *vit* se documenta en aragonés medieval en os "documentos en romanz de lo Monesterio de Sant Chuan de la Penya" (Sieglo XIV):

Un piet de vinya ye una *cepa*. A vinya que puya por as parez u que creixe refirmando-se en cualsiquier estructura ye una *[[parra]]* u *[[parrera]]*. As brancas chóvens d'a on salen as fuellas, os filos y os carrazos son os ixarmientos. Os filos tamién son conoixius como *tiheretas* (con castellanización fonetica), en muitos puestos por creixer a pars en os ixarmientos. A fuella d'a vinya se diz *pámpano* u *pampano*, pero tamién se'n parla en plural como *as pampas*. A chema d'a vinya se diz *brotón*. O tegumento d'o fruito se diz *[[barfuello]]* (y variants) u *pelello* (y variants con castellanización fonetica). O fruito ye a uga, a infrutescencia ye o carrazo (cheosinónimo sobre tot oriental que se troba tan a lo sud-ueste como Santolaria) u racimo (cheosinonimo occidental caso que no siga castellanismo). A simient ye a pepita, gran de uga u graneta.

Un campo de vinya se diz *vinya*, *vinyal* u *vinyero*, parolas presents en a toponimia. A forma latína *VITIETUM* ha orichinau o toponimo *[[Visiedo]]* en a compleganza de l'Alfambra.

## Vinyals

Os campos de vinya son "vinyers" u "vinyals" y cubren amplas zonas en os semontanos d'os Pireneus (Semontano de Balbastro), y d'o Sistema Iberico (Campo de Borcha, Campo de Carinyena, etcetera).

D'antes bi habio vinyers en tierras mes fridas en o Prepireneu y Sistema Iberico que teneban una importancia relativa pa a economía local. Manimenos con o paso d'o tiempo s'ha iu abandonando estos cautivos por estar poco rentables. En a compleganza d'o río Martín bi habió amplos vinyers dica zaguers d'o sieglo XIX, cuan se produció a epidemia d'a filoxera.

## Cautivo
Pa que un vinyal siga productivo s'ha de labrar cada anyada, y se labra entre as ringleras de cepas. Tamién s'ha de sacar as malas hierbas, que en a part oriental d'Aragón se diz con o verbo *habrir* (con castellanización fonetica, talment inicialment con o prefixo IX-). Cuan se planta una cepa s'ha de fer enantes un clot que pueda recullir un poquet d'augua de plevia y creyar millors condicions d'humidat pa que creixca a nueva planta.

A cullita d'uga se conoix como vendema. A vendema se feba en setiembre en a compleganza d'o río Martín.

## Referencias

## Bibliografía
* Manuel Alvar: *Atlas lingüístico y etnográfico de Aragón, Navarra y Rioja*. Institución Fernando el Católico. Departamento de Geografía Lingüística, Institución Fernando el Católico de la Excma. Diputación Provincial de Zaragoza, 1983.
* Ignacio Jordán Claudio de Asso y del Río: *Historia de la Economía Política de Aragón* Editorial MAXTOR, 2010.
* María Victoria Azcárate Luxán: *[http://e-spacio.uned.es/fez/eserv.php?pid=bibliuned:ETFSerie6-895C52BA-76CA-CB2E-5883-ECD5750D203A&dsID=Documento.pdf  El viñedo en El Sobrarbe durante el siglo XI]*. Espacio, tiempo y forma. Serie VI, Geografía, ISSN 1130-2968, Tomo 3, 1990 , pachinas 151-166.

## Veyer tamién
*Carrazo.
*Filo.
*Ixarmiento.
*Malluelo.
*Uga.
*Vin.